DA Den Europæiske Unions Tidende C 229/43

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 229/11

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser (2)

»ANTEP BAKLAVASI«/»GAZİANTEP BAKLAVASI«

EF-Nr.: TR-PGI-0005-0781-10.07.2009

BGB ( X ) BOB ( )

1. Betegnelse

»Antep Baklavası«/»Gaziantep Baklavası«

2. Medlemsstat eller tredjeland

Tyrkiet

3. Beskrivelse af landbrugsproduktet eller fødevaren

3.1. Produkttype

Kategori 2.4. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Antep Baklavası«/»Gaziantep Baklavası« er et sødt bagværk fremstillet af lag af filodej fyldt med semuljefløde og Antep-pistacienødder og sødet med sirup.

Afhængigt af den varetype, der markedsføres (tør eller frisk), skal den gennemsnitlige procentdel af de grundlæggende råvarer være som følger (med ± 3 % udsving):

Normal (frisk) Tør Dej 25 % 30 % Antep-pistacienød (Antep fıstığı) 10-11 % 10-11 % Semuljefløde 12-13 % — Almindeligt smør 15-20 % 20-25 % Sirup 35-36 % 35-36 %

Forskellen mellem tørre og friske »baklava« er, at førstnævnte ikke indeholder semuljefløde.

Beskrivelse af »Antep Baklavası«/»Gaziantep Baklavası«:

Aroma: Kommer fra Antep-pistacienødder (antep fıstığı) og almindeligt smør;

Farve: Overfladen af »Antep Baklavası«/»Gaziantep Baklavası« er gyldengul og den underste del er mørkegrøn på grund af Antep-pistacienødderne (Antep fıstığı);

Konsistens: Oversiden er halvsprød på grund af dejlagene. Undersiden er sirupsagtig;

Form: Produktet bør skæres ud før bagning. Stykkerne kan antage forskellige former, men de er som regel lige, korte og rektangulære, har shuttle- (diamant) eller amulet- (trekantet) form, har firkantede eller gulerodslignende former (lange trekantede skiver fra midten til yderkanten af en rund bakke).

3.3. Råvarer (kun for forarbejdede produkter)

Ingredienser i »Antep Baklavası«/»Gaziantep Baklavası«:

— Antep-pistacienød (Antep fıstığı): Brugen af Antep-pistacienødder er obligatorisk for »Antep Baklavası«/»Gaziantep Baklavası«. Hjemmehørende i Gaziantep- provinsen er Antep-pistacienødder et registreret landbrugsprodukt i Tyrkiet. De er mørkegrønne med en gennemtrængende aroma. Ifølge produktspecifikationen er der fem typer af disse nødder, og de er lange, ovale eller cirkelformede og mørkegrønne. De har et proteinindhold på mellem 21,77 % og 23,77 % og et fedtindhold på mellem 56,27 % og 59,89 %. Antep pistacienødden kan være groft eller fint snittet;

— Almindeligt smør: 99,9 % rent smør fremstillet af mælk og uden salt og andre tilsætningsstoffer;

— Semuljefløde (der kun anvendes til det »normale« (friske) produkt): Mælk koges til 105-108 °C, og der tilsættes semuljefløde (100 g semulje til 1 l. mælk). Blandingen opvarmes til 100 °C, indtil den størkner, hvorefter den afkøles;

— Mel: Fremstillet af hård hvede

— Stivelse: Hvedestivelse

— Sirup: Fremstillet af sukker eller sødestof (for diabetikere). Næsten 350-360 g sirup tilsættes 1 kg af baklavablandingen. Honning bør ikke anvendes.

— Æg: Tre æg til 1 kg mel (til tilberedning af dejen);

— Salt: 10 g stensalt til 1 kg mel (til tilberedning af dejen);

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Tilberedning af dejen, fremstilling af baklavaen og bagning.

3.6. Særlige regler vedrørende udskæring, rivning eller emballering osv.

»Antep Baklavası«/»Gaziantep Baklavası« kan markedsføres i vægt eller mængde i bakker eller pakninger. Hvis den markedsføres i en pakning, kan papæsker bruges, men disse skal være foret med aluminiumsfolie eller tilsvarende vandtæt materiale. En seddel med serveringsanbefalingen »Isıtarak servis yapınız« (»lunes før servering«) kan lægges ind i æsken.

3.7. Særlige mærkningsregler

Hvis »Antep Baklavası«/»Gaziantep Baklavası« sælges i tør form, skal ordet (»kuru«) være anført på emballagen.

Mærkater med udtrykkene »BGB« og »Antep Baklavası« eller »Gaziantep Baklavası« skal være anbragt på den synlige side af emballagen, samt følgende logo:

4. Præcis afgrænsning af det geografiske område

Produktionsområdet omfatter hele Gaziantep-provinsen i det sydøstlige Anatolien. Provinsen grænser op til Syrien mod syd, til Birecik og Halfeti mod øst, til Adiyaman mod nordøst, til Khramanmaras mod nord, til Osmaniye mod vest og til Hatay mod sydvest.

5. Tilknytning til det geografiske område

5.1. Det geografiske områdes egenart

Gaziantepprovinsen er centrum for dyrkningen af pistacienødder i Tyrkiet. Pistacienødder benævnes antep fıstığı (»Antep pistacienødder«) i Tyrkiet, idet byen Gaziantep har givet navn til det tyrkiske ord for »pistacienødder«.

Produkter fremstillet af Antep-pistacienødder har været tilberedt og konsumeret i Gaziantep i århundreder.

Bageres erfaring:

Baklava-dejen tilberedes, den rulles ud, så den bliver tynd, der sprøjtes stivelse ind i mellem lagene, lagene anbringes på bakken, fløden og Antep-pistacienødderne fordeles på dejen, og baklavaen skæres ud i lige store stykker, den olieres med almindeligt smør, den bages, og der tilsættes sirup, hvilket alt sammen kræver stor dygtighed. »Antep Baklavası«/»Gaziantep Baklavası« bør tilberedes og bages af bagere, der har erhvervet disse færdigheder i Gaziantep-området.

5.2. Produktets egenart

»Antep Baklavası«/»Gaziantep Baklavası« adskiller sig fra andre baklava ved sin lyse gyldne farve, dens konsistens, dens sammensætning og den mørkegrønne underdel. Den vigtigste forskel ligger dog i antep-pistacienøddernes og smørrets smag og aroma.

Tilberedelsen af »Antep Baklavası«/»Gaziantep Baklavası« kræver stor dygtighed.

»Antep Baklavası«/»Gaziantep Baklavası«'s ry kommer af kombinationen af de mange ingredienser og den særlige form for manuelle bagning, der anvendes af erfarne bagere. Før spisningen er det duften af rent smør, der er den dominerende. En veltilberedt baklava smelter straks i munden. Disse er de vigtigste særlige egenskaber ved »Antep Baklavası«/»Gaziantep Baklavası«.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Antep Baklavası«/»Gaziantep Baklavası« fra Gaziantep er blevet værdsat siden det 19. århundrede for sin særlige produktionsmåde, ingrediensernes særlige karakter og de erfarne bageres manuelle bagning. Adskillige berømte familier har traditionelt fremstillet »Antep Baklavası«/»Gaziantep Baklavası« gennem flere generationer siden 1870'erne.

Den vigtigste råvare er Antep-pistacienødden (antep fıstığı), der er et registreret landbrugsprodukt i Tyrkiet. Dens komprimerede smag og aroma bevares i det endelige produkt, og den er årsag til den mørkegrønne farve på den underste del af »Antep Baklavası«/»Gaziantep Baklavası«.

»Antep Baklavası«/»Gaziantep Baklavası« er optaget i bøger om Gaziantep og det tyrkiske køkken og i ministeriet for kultur og turismes brochurer om Gaziantep.

Gaziantep folklorundan notlar (notater om Gaziantep folklore), en bog der i 1959 blev skrevet af Cemil Cahit Güzelbey, en forsker fra Gaziantep, nævner (s. 86), at »pistacienødder anvendes af producenter af baklava«. I bogen fortælles også en historie (s. 87) om en tur til Gaziantep, som den tyrkiske sundhedsminister foretog. Under middagen og efter at have fået serveret suppe med pistacienødder, ris med pistacienødder, baklava med pistacienødder og endelig is med pistacienødder, spurgte han for sjov, om han kunne få et glas vand uden pistacienødder.

I 2001-udgaven af Frommer’s Turkey travel guide (Lynn A. Livine, 2001; John Wiley & Sons) anføres det, at Gazianteps berømteste produkt er områdets skønne baklava. Med mere end 500 baklava-bagerier i byen, »er en »baklava crawl«, især under pistacienøddehøsten i september, ikke til at komme uden om«.

I Cooking the Turkish Way (Kari Cornell, 2004) anføres det (s. 14) ligeledes, at »den østanatolske by Gaziantep er kendt for sine pistacienødder og for sin sirupsøde baklava«.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

Den tyrkiske regering har indledt den nationale indsigelsesprocedure med offentliggørelse af ansøgningens om anerkendelse af »Antep Baklavası«/»Gaziantep Baklavası« som BGB i Den Tyrkiske Republiks Statstidende nr. 26505 af 27. april 2007.

Den fulde ordlyd af varespecifikationen kan ses på det tyrkiske patentinstituts websted:

http://www.turkpatent.gov.tr/portal/default_en.jsp?sayfa=172 (klik på »Antep Baklavası«/»Gaziantep baklavası«).

(1) EUT L 343 af 14.12.2012, s. 1.

(2) Erstattet af forordning (EU) nr. 1151/2012.

(3) Se fodnote 2.